বাবরি মসজিদ ধ্বংসের পর ধৃত কংগ্রেস কর্মীদের ছাড়াতে বুদ্ধদেব ভট্টাচার্যের কাছে গিয়েছিলেন বর্তমান মুখ্যমন্ত্রী মমতা বন্দ্যোপাধ্যায়! তাঁর ‘ফিরে দেখা’ বইয়ের দ্বিতীয় পর্বে এমনই দাবি করেছেন প্রাক্তন মুখ্যমন্ত্রী বুদ্ধবাবু। বর্ষীয়ান সিপিএম নেতা লিখেছেন, বাবরি মসজিদ ধূলিসাৎ হওয়ার পরদিন সকালে মহাকরণে মমতার সঙ্গে সাক্ষাৎ হয়েছিল তাঁর। 

সেই সময় মমতা কংগ্রেস নেত্রী। বুদ্ধবাবু লিখেছেন, ‘সারারাত ভয়াবহ পরিস্থিতি, আমি অফিস ঘরেই রাত কাটাতে বাধ্য হয়েছি। উনি অভিযোগ জানাতে এসেছেন যে, কেন তাঁর দলের কর্মীদের গ্রেফতার করা হয়েছে। তাদের এখনই ছেড়ে দিতে হবে। আমি তাঁকে বোঝাই, অশান্তি ঠেকাতে পুলিশ সারারাত্রি রাস্তায় অনেককে গ্রেফতার করেছে। শেষপর্যন্ত অবস্থা সামলানো গেছে। সবাই আস্তে আস্তে ছাড়া পাবে। কিন্তু তিনি বারবার একই দাবি করতে থাকেন’। 

ঘটনা হল, বর্তমান মুখ্যমন্ত্রীর বিরুদ্ধে সাম্প্রদায়িক বিভাজনের রাজনীতিতে উস্কানি দেওয়ার অভিযোগ বামেরা বরাবরই করে এসেছে। বুদ্ধবাবুও লিখেছেন, ‘বাবরি মসজিদ ভাঙার পিছনে আদবানি-সহ অনেক নেতা জড়িত। অন্যদিকে ভারত সরকারের বিশেষত প্রধানমন্ত্রী নরসিমা রাওয়ের মসজিদ রক্ষা করতে না-পারার ব্যর্থতা সম্পর্কে তিনি (মমতা) আশ্চর্যজনকভাবেই নীরব ছিলেন’। বইটিতে মমতার বিশ্লেষণ করে বুদ্ধবাবু লিখেছেন, ‘আন্দোলনের সময় শৃঙ্খলা, শালীনতা, আইনের শাসন, তিনি কারো ধার ধারেন না’। আর তৃণমূল সম্পর্কে তাঁর মন্তব্য, ‘দলের কর্মীবাহিনীর সংখ্যাগরিষ্ঠই সমাজবিরোধী’। 
‘ফিরে দেখা’র দ্বিতীয় পর্বে বাম সরকারের শেষ ১০ বছরের কাজের বিশ্লেষণ করেছেন করেছেন বুদ্ধবাবু। পাশাপাশি, টাটাদের ন্যানো কারখানা শুরুর আগে মমতার আন্দোলন এবং অনশনকে ‘তামাশা’ বলে কটাক্ষ করেছেন বুদ্ধবাবু। তিনি লিখেছেন, ‘এনসিলিয়ারি (অনুসারি) মানে নেত্রীর (মমতা) ধারণা ওয়াইন শপ এবং বিউটি পার্লার। বাস্তবতার, যৌক্তিকতার ধার ধারেন না’। 

সিঙ্গুর-নন্দীগ্রাম নিয়ে তৎকালীন রাজ্যপাল গোপালকৃষ্ণ গাঁধীরও সমালোচনা করেছেন বুদ্ধবাবু। প্রাক্তন রাজ্যপালের ভূমিকা প্রসঙ্গে তিনি লিখেছেন, ‘তিনি জানতেন, সেখানে (নন্দীগ্রামে) নির্বিচারে মানুষ খুন হচ্ছেন। পুলিশ আধিকারিকও খুন হচ্ছে। রাজ্য সরকার পুলিশ পাঠিয়েছিল আইনরক্ষার কর্তব্যপরায়নতায়। সেই উদ্দেশ্যকে সমর্থন না-করে তিনি বিপরীতে খোলা বিবৃতি দিয়ে তাঁর অধিকারের সীমা ছাড়িয়ে গেলেন। কাকে খুশি করতে’?